<classify> MKOA wa Arusha unatarajia kuanza maadhimisho ya Tamasha la Urithi wa Utamaduni litakalofanyika Oktoba 8 hadi 13 mwaka huu. Kwa mujibu wa taarifa kutoka Ofisi ya Mkoa wa Arusha mgeni rasmi katika tamasha hilo ni Waziri Mkuu, Kassim Majaliwa huku maonesho hayo ya siku sita yakifanyika Uwanja wa Sheikh Amri Abeid.Taarifa hiyo ilidai kuwa tamasha hilo limelenga katika kuburudisha na kudumisha masuala muhimu yanayohusu urithi wa Mtanzania hasa tamaduni, historia, malikale na maliasili pia kuongeza zao la utalii nchini. Tamasha hilo limebeba ujumbe wa Urithi Festival, Celebrate our Heritage ambapo maadhimisho hayo pia yatafanyika katika wilaya ya Karatu na wananchi wote wanaombwa kushiriki kuanzia Oktoba 8 hadi 12 katika viwanja vya mazingira vilivyopo wilayani hapo, ilisema taarifa hiyo.Maadhimisho hayo katika Mkoa wa Arusha yataambatana na shughuli mbalimbali zikiwemo ngoma za asili kutoka kwa makabila takribani 10 ya mkoa wa Arusha, maigizo, kutembelea vituo mbalimbali vya utalii, michezo ya asili kama vile elimu ya juu ya utalii wa mkoa huu. Pia wananchi wa watapewa fursa yakutembelea vivutio vya utalii mbalimbali vikiwemo makumbusho ya bonde la Ngorongoro na vivutio vya utalii wa utamaduni kwa gharama kidogo na itawasaidia wananchi wengi kujua tamaduni za makabila mbalimbali.  <topic>: KITAIFA 